  Ижкарын 11-тӥ инвожое Хоръёслэн бадӟым соборзы ортчиз. Концертэз учкыны куинь сюрс адями вуиз. Ужрадэ ивортодэтъя «Удмуртия» агентстволэн корреспондентэз вуылӥз. Туспуктэм: Ольга Козачёк Туэ Хоръёслэн бадӟым соборзы Александр Невский нимо черкез вӧсянлы 200 ар тырмонлы, крезьгурчи Сергей Рахманиновлы 150 ар тырмонэзлы но крезьгурчи Пётр Чайковскийлэн улонысь кошкем дырысен 130 ар тырмонлы сӥземын вал. Удмуртиысь Кун симфони оркестр, огазеям ӧнерлыко хор, искусствоосъя нылпи школаослэн бадӟым огазеям хорзы, «Многоголосие» инклюзивной хор, Операя но балетъя кун театрысь солистка Альбина Гордеева тодмо крезьгурчиослэн ужъёссэс быдэстӥзы. Концертэ Удмуртилэн тӧроез Александр Бречалов но Ижысь но Удмуртиысь митрополит Викторин пыриськизы. « Удмуртилэн одӥгез валтӥсь ужрад Ижысь но Удмуртиысь епархи пыриськытэк уг ортчы. Владыка Викторин кивалтэм улсын Удмурт митрополия азинске, ӵектосъёссэ радъя но асьме бадӟым ӟечлэсьтонъя, спортъя, лулчеберетъя, патриотической ӵектосъёсмем радъяны юрттэ » Александр Бречалов, Удмуртилэн тӧроез Улосвыл тӧро Ижысь но Удмуртиысь митрополитлы Викторинлы «Почётный гражданин Удмуртской Республики» дано ним сётӥз. Концертлэн нырысетӥ люкетаз бадӟым экранысь ӟуч классикъёслэн крезьгуръёссыя Александр Невский нимо черклэсь историзэ адӟыны луэ вал. Операя но балетъя кун театрысь солистка Альбина Гордеевакырӟаку но Удмуртиысь Кун симфони оркестр шудыку Нимысьтыз ожгар ужрадын бырем Удмуртиысь ожмаськисьёслэсь туспуктэмъёссэс возьматӥзы. Ужрад пумын черк гурлы ӝонгетэмъя инме тӧдьы пельтон шаръёс лэзизы. Тодэ вайытом, Удмуртиын «Музыка летом» фестиваль усьтӥськиз. Концертъёс быдэс гужем радъяськозы. Тегъёс: Лулчеберет крезьгур черк Ижкар Удмуртия  